Bloemfontein-onluste: Talle vas; premier gryp inMinstens 19 mense is reeds in hegtenis geneem in verband met die gewelddadige protesoptrede. (Foto: Twitter) Die premier van die Vrystaat het Dinsdag met belanghebbendes vergader oor die afgelope twee dae se gewelddadige protesaksies in Bloemfontein. Sisi Ntombela het met verteenwoordigers van Mangaung Community Concern, Mangaung Business Forum, Samwu en die leierskap van die Mangaung-metro vergader. Volgens Sello Pietersen, die premier se woordvoerder, is tydens die vergadering beraadslaag oor die belangrikste bekommernisse wat deur die verskillende belanghebbendes geopper is. Dit sluit onder meer in die gebrek aan dienslewering, toegang tot sakegeleenthede en gesonde munisipale bestuur. “Daar is ooreengekom om ’n gedetailleerde, ondertekende ooreenkoms op te stel wat bindend sal wees vir alle belanghebbendes en wat al die aangeleenthede uiteensit, asook die tydsraamwerke vir implementering en monitering. ’n Gesamentlike projekbestuurspan, bestaande uit al die belanghebbendes, sal op die been gebring word om te verseker dat die ooreenkoms geïmplementeer word.” Volgens berigte is tydens die vergadering ooreengekom dat Tankiso Mea, Mangaung-metro se stadsbestuurder, verwyder sal word. ’n Raadsvergadering sal glo binnekort hieroor gehou word. Daar sal volgens Pietersen nou verseker word dat skole weer oopmaak en dat mense kan gaan werk. “Ons stem saam dat kwessies wat deur die leiers van ons gemeenskap geopper is, eg is en dat dit dringend ondersoek moet word. Die stand van ons munisipaliteit is nie op die gewenste vlak nie, en juis daarom het die provinsiale regering ingegryp,” het Ntombela gesê. Intussen is minstens 19 mense reeds in hegtenis geneem in verband met die gewelddadige protesoptrede. Volgens brig. Motantsi Makhele, polisiewoordvoerder, is minstens 13 winkels wat aan buitelanders behoort tydens die betogings geplunder. Die verdagtes sal na verwagting vandag in die Bloemfontein-landdroshof verskyn op aanklagte van openbare geweld. Die 57-jarige veiligheidswag wat na bewering ’n 15-jarige seun tydens die openbare geweld doodgeskiet het, sal ook vandag in die landdroshof verskyn op aanklag van moord.